Document ID: 32010R0212

REGOLAMENT TAL-KUMMISSJONI (UE) Nru 212/2010
tat-12 ta’ Marzu 2010
li jemenda r-Regolament (KE) Nru 669/2009 li jimplimenta r-Regolament (KE) Nru 882/2004 tal-Parlament Ewropew u tal-Kunsill dwar iż-żieda fil-livell tal-kontrolli uffiċjali mwettqa fuq l-importazzjoni ta’ ċertu għalf u ikel ta’ oriġini mhux mill-annimali
(Test b’relevanza għaż-ŻEE)
IL-KUMMISSJONI EWROPEA
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 178/2002 tal-Parlament Ewropew u tal-Kunsill tat-28 ta’ Jannar 2002 li jistabbilixxi l-prinċipji ġenerali u l-ħtiġijiet tal-liġi dwar l-ikel, li jistabbilixxi l-Awtorità Ewropea dwar is-Sigurtà fl-Ikel u jistabbilixxi l-proċeduri fi kwistjonijiet ta’ sigurtà tal-ikel (1), u b’mod partikolari l-Artikolu 53(1) tiegħu,
Wara li kkunsidrat ir-Regolament (KE) Nru 882/2004 tal-Parlament Ewropew u tal-Kunsill tad-29 ta’ April 2004 dwar il-kontrolli uffiċjali mwettqa biex tiġi żgurata l-verifikazzjoni tal-konformità mal-liġi tal-għalf u l-ikel, mas-saħħa tal-annimali u mar-regoli dwar il-welfare tal-annimali (2), u b’mod partikolari l-Artikoli 15(5) u 63(1) tiegħu,
Billi:
(1)
Ir-Regolament tal-Kummissjoni (KE) Nru 669/2009 (3) jistipula regoli li jikkonċernaw il-livell miżjud tal-kontrolli uffiċjali li jridu jitwettqu fuq l-importazzjonijiet ta’ ċertu għalf u ikel ta’ oriġini mhux mill-annimali f’punti ta’ dħul fit-territorji elenkati fl-Anness I tar-Regolament (KE) Nru 882/2004. B’mod partikolari, l-Anness I tar-Regolament (KE) Nru 669/2009 jelenka għalf u ikel ta’ oriġini mhux mill-annimali li jrid ikun suġġett għal livell miżjud ta’ kontrolli uffiċjali.
(2)
L-Artikolu 19 tar-Regolament (KE) Nru 669/2009 li fih miżuri tranżitorji jeħtieġ li jiġi emendat ħalli t-terminoloġija użata fih tkun konsistenti ma’ dik użata fl-Artikolu 8(1)(b) ta’ dak ir-Regolament, sabiex jiġu evitati kwalunkwe diffikultajiet fl-interpretazzjoni tal-Artikolu 19 tiegħu.
(3)
Wara l-pubblikazzjoni tar-Regolament (KE) Nru 669/2009, għadd ta’ Stati Membri informaw lill-Kummissjoni bil-bżonn ta’ definizzjonijiet iktar preċiżi għal ċerti kodiċijiet NM użati fil-Parti A tal-Anness I ta’ dak ir-Regolament, sabiex tiġi ffaċilitata l-identifikazzjoni tal-prodotti koperti minn dawk id-definizzjonijiet, kif ukoll il-bżonn għal kjarifiki tekniċi li jridu jiġu pprovduti f’ċerti noti ta’ qiegħ il-paġna f’dak l-Anness.
(4)
Il-Kummissjoni ġiet informata wkoll bil-bżonn li tiġi inkluża lista speċifika ta’ residwi ta’ pestiċidi bħala perikli fil-ħxejjex, friski, imkessħin jew iffriżati (ikel), fil-lista fil-Parti A tal-Anness I tar-Regolament (KE) Nru 669/2009, sabiex jittieħdu inkunsiderazzjoni n-notifiki tas-Sistema ta’ Twissija Rapida dwar l-Ikel u l-Għalf li waslu matul l-aħħar tliet snin.
(5)
Fl-interess taċ-ċarezza, hemm bżonn ta’ iktar kjarifiki tekniċi b’referenza għan-Noti biex iservu ta’ gwida għad-dokument komuni tad-dħul stabbiliti fl-Anness II tar-Regolament (KE) Nru 669/2009.
(6)
Ir-Regolament (KE) Nru 669/2009 għandu għaldaqstant jiġi emendat b’dan il-mod.
(7)
Ir-Regolament (KE) Nru 669/2009 għandu japplika mill-25 ta’ Jannar 2010. Għaldaqstant, dan ir-Regolament għandu japplika wkoll minn dakinhar.
(8)
Il-miżuri previsti f’dan ir-Regolament huma skont l-opinjoni tal-Kumitat Permanenti dwar il-Katina tal-Ikel u s-Saħħa tal-Annimali,
ADOTTAT DAN IR-REGOLAMENT:
Artikolu 1
Ir-Regolament (KE) Nru 669/2009 huwa emendat kif ġej:
(1)
L-Artikolu 19 huwa sostitwit b’dan li ġej:
“Artikolu 19
Miżuri tranżitorji
1. Għal perjodu ta’ ħames snin mid-data tad-dħul fis-seħħ ta’ dan ir-Regolament, jekk punt tad-dħul magħżul ma jkunx mgħammar bil-faċilitajiet meħtieġa biex isiru l-kontrolli fiżiċi u tal-identità, kif stipulat fl-Artikolu 8(1)(b), dawn il-kontrolli jistgħu jsiru f’punt ta’ kontroll ieħor fl-istess Stat Membru, li jkun awtorizzat għal dan il-għan mill-awtorità kompetenti, qabel ma l-merkanzija tiġi ddikjarata għar-rilaxx fiċ-ċirkolazzjoni libera, sakemm dan il-punt ta’ kontroll jissodisfa r-rekwiżiti minimi stipulati fl-Artikolu 4.
2. L-Istati Membri għandhom iqiegħdu għad-dispożizzjoni tal-pubbliku, permezz ta’ pubblikazzjoni elettronika fuq il-websajt tagħhom, lista tal-punti ta’ kontroll awtorizzati skont il-paragrafu 1.”
(2)
L-Annessi huma emendati skont l-Anness ta’ dan ir-Regolament.
Artikolu 2
Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Huwa għandu japplika mill-25 ta’ Jannar 2010.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-12 ta’ Marzu 2010.

Labels: 0
3
17
6